
U narodu postoji izreka da sadaka čuva čovjeka od nedaće, ima li to osnove u vjerskim izvorima?


* 
* 
* 
* 
* 
* 
* 

 
Da li sadaka čuva čovjeka od nedaća?

Postoji nekoliko ***[predaja](https://pitajucene.com/search/predaj/questions/ "Pretraži pitanja o predajama")*** koje potvrđuju da sadaka i dobra djela štite od nedaća. Enes b. Malik, radijallahu anhu, prenosi da je Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, rekao: “Uistinu milostinja gasi srdžbu Gospodara i (od čovjeka) otklanja tešku smrt.” (Tirmizi. Imam Tirmizi o ovom hadisu kaže da je hasen garib, a šejh Albani ocijenio ga je slabim.)


Ebu Umama el-Bahili prenosi da je Poslanik, sallallahu alejhi ve sellem, rekao: “Činjenje dobra štiti od teških stradanja, sadaka u tajnosti gasi srdžbu Gospodara, a čuvanje rodbinskih veza čini život dužim.” (Taberani, El-Kebir. ***[Hadis](https://pitajucene.com/search/Hadis/questions/ "Pretraži pitanja o hadisima")*** je hasen po ocjeni šejha Albanija. Sahihul-Džamiis-sagir vez-zijadat) S aspekta lanca prenosilaca, ove predaje nisu jake, međutim, drugi argumenti podupiru to ***[značenje](https://pitajucene.com/search/zna%C4%8Denje/questions/ "Pretraži pitanja o značenjima")***.


Riječ sadaka arapskog je porijekla, a korijen riječi od koje vodi porijeklo ukazuje na istinitost. Veza između korijena riječi i njenog značenja ogleda se u tome što čovjek, kada udjeljuje sadaku i odriče se svoje imovine nadajući se Allahovoj nagradi, potvrđuje svoju istinsku predanost Allahu, jer ***[imetak](https://pitajucene.com/search/imetak/questions/ "Pretraži pitanja o imetku")*** je drag čovjeku te kada ga troši radi Allahovog zadovoljstva praktično potvrđuje da mu je Allahova nagrada draža od njemu dragog imetka. U tom smislu Allahov Poslanik, sallallahu alejhi ve sellem, rekao je: “Sadaka je jasan znak (dokaz vjere)” (Muslim). Kada čovjek počini kakav grijeh koji uzrokuje Allahovu srdžbu i tako izgubi Allahovu naklonost, sadaka će tu srdžbu ugasiti. Kaže Uzvišeni Allah: “Dobra djela zaista poništavaju loša” (Hud, 114). Sadakom čovjek pomaže drugima, a ko pomaže drugima, Allah će njemu pomoći. Kaže Allahov Poslanik, sallallahu alejhi ve sellem: “Ko od vjernika otkloni neku ovosvjetsku nevolju, Allah će od njega otkloniti neku od nevolja na Sudnjem danu. Ko olakša dužniku, Allah će njemu olakšati i na ovome i na onome svijetu. Ko sakrije mahanu nekog muslimana na ovome svijetu, Allah će sakriti njegove mahane i na ovom i na onome svijetu. Allah će pomagati robu sve dok on pomaže svome bratu” (Muslim). Plemenitost i darežljivost osobine su dobročinitelja koje Svevišnji Allah voli i kojima je ***[Džennet](https://pitajucene.com/search/D%C5%BEennet/questions/ "Pretraži pitanja o džennetu")*** obećao: “I nastojte zaslužiti oprost Gospodara svoga i Džennet prostran kao nebesa i Zemlja, pripremljen za one koji se Allaha boje, za one koji, i kad su u obilju i kad su u oskudici, udjeljuju, koji srdžbu savlađuju i ljudima praštaju – a Allah voli one koji dobra djela čine” (Alu Imran, 133–134). One koji su Allahu dragi, koji su Mu iskreno predani i kojima je uspjeh obećan, Allah će u Svoju zaštitu staviti. Svi ovi argumenti svojim općim značenjem podupiru predanja koja ukazuju na to da sadaka, Allahovom voljom, štiti od nedaća. A Allah najbolje zna!


<http://el-asr.com/pitanja/da-li-sadaka-cuva-covjeka-od-nedaca/>  

Preuzeto od “El-Asr – Islamski informativni časopis”  

Uredništvo: <https://el-asr.com/autori/>


